Ενδεικτικές απαντήσεις
2.1
α) Η ηλεκτρονιακή κατανομή σε υποστιβάδες και στιβάδες στη θεμελιώδη κατάσταση για τα άτομα του 8Ο και του 16S είναι: 
8Ο : 1s22s22p4 και K(2) L(6).
16S : 1s22s22p63s23p4 και K(2) L(8) M(6).
β) Το άτομο του O έχει τα ηλεκτρόνιά του κατανεμημένα σε δύο στιβάδες, διαθέτει 6 ηλεκτρόνια στην εξωτερική στιβάδα και τελευταία συμπληρώνεται η υποστιβάδα p. Συνεπώς το στοιχείο Ο ανήκει στον p τομέα, βρίσκεται στην 2η περίοδο και στην 16η (VIA) ομάδα του Περιοδικού Πίνακα. 
Το άτομο του S έχει τα ηλεκτρόνιά του κατανεμημένα σε τρεις στιβάδες, διαθέτει 6 ηλεκτρόνια στην εξωτερική στιβάδα και τελευταία συμπληρώνεται η υποστιβάδα p. Συνεπώς το στοιχείο S ανήκει στον p τομέα, βρίσκεται στην 3η περίοδο και στην 16η (VIA) ομάδα του Περιοδικού Πίνακα. 
[bookmark: _Hlk107827137]γ) Τα δύο στοιχεία βρίσκονται στην ίδια ομάδα του Περιοδικού Πίνακα και το S βρίσκεται σε μεγαλύτερη περίοδο από το Ο. Η ατομική ακτίνα αυξάνεται από πάνω προς τα κάτω κατά μήκος μίας ομάδας στον Περιοδικό Πίνακα, διότι μεγαλώνει η απόσταση των ηλεκτρονίων της εξωτερικής στιβάδας - πυρήνα, οπότε η έλξη των ηλεκτρονίων εξωτερικής στιβάδας - πυρήνα μειώνεται. Συνεπώς το S έχει μεγαλύτερη ατομική ακτίνα από το Ο.

2.2
α) 2 Η2S(g) + SO2(g) ⇌ 3 S(s) + 2 H2O(l)
β) Το S στο Η2S οξειδώνεται, καθώς ο αριθμός οξείδωσής του αυξάνεται από -2 σε 0. Άρα το Η2S είναι το αναγωγικό σώμα. Το S στο SO2 ανάγεται, καθώς ο αριθμός οξείδωσής του μειώνεται από +4 σε 0. Άρα το SO2 είναι το οξειδωτικό σώμα.
γ) Το ΔΗ της αντίδρασης είναι αρνητικό, συνεπώς η αντίδραση είναι εξώθερμη. Σύμφωνα με την αρχή Le Chatelier, η μείωση της θερμοκρασίας ευνοεί την εξώθερμη αντίδραση. Επομένως, η χημική ισορροπία μετατοπίζεται προς τα δεξιά, με αποτέλεσμα να αυξάνεται η απόδοση μετατροπής των αντιδρώντων αέριων ρύπων σε S και H2O.
δ) Ανάμεσα στα μόρια του H2O αναπτύσσονται δεσμοί υδρογόνου. Κάθε ένας από τους δεσμούς αυτούς αναπτύσσεται μεταξύ του Ηδ+ του ενός μορίου και του Ο2δ− ενός γειτονικού του μορίου. Αυτές οι διαμοριακές δυνάμεις είναι ισχυρότερες από τις δυνάμεις διπόλου - διπόλου που αναπτύσσονται μεταξύ των μορίων του Η2S. Επομένως απαιτείται υψηλότερη θερμοκρασία για να σπάσουν οι δεσμοί μεταξύ των μορίων του H2O, ώστε αυτά να μεταβούν στην αέρια φάση. Για τον λόγο αυτό, το σημείο βρασμού του H2O είναι υψηλότερο από αυτό του Η2S, σε πίεση 1 atm.
